江迅

江迅係香港傳媒人，做過《文匯報》、《文學報》，離世之前係香港媒體《亞洲週刊》嘅副總編。

生平 
江迅喺上海出世，籍貫廣東番禺，1968年喺安徽省上海黃山茶林場務農，1974年起先後喺上海第二醫學院、《文匯報》、《文學報》任職。1994 年移居香港，任香港《亞洲週刊》資深特派員，共和出版有限公司董事總編輯。

佢亦係香港作家聯會會員，著作有《大下海》、《1998 中國病》、《行筆香港》、《香港的七情六欲》、《港人創業上海》等。

死 
2021年10月10號，江迅突然發燒同全身痛緊急送院，喺仁濟醫院急症室觀察一晚後，醫生覺得情況無大礙而出院，但之後江迅病情再發作，最後喺13號下晝兩點左右離世。

佢嘅死引起香港親中派好大反應，香港前特首梁振英之後喺社交媒體表示沉痛哀悼。《文匯報》報道江迅家屬質疑院方「延誤治療」，而親中派「評論員」劉瀾昌、馮煒光、屈穎妍、陳祖光等人，之後聯署要求特首林鄭月娥全面調查江迅死因，而《大公報》評論就指控有醫護將個人政治理念放喺病人權益之上。

之後，仁濟醫院澄清，話已經詳細解答咗家屬對病人死因同治療經過嘅疑問，又話當時已經做過好多唔同嘅化驗同檢查，事件已經轉交死因裁判官跟進以確定死因，亦認為醫療團隊已經盡力救治病人。另外，《南華早報》亦報道醫院照顧江迅嘅詳細情況，話醫生早喺12號午夜已睇過江迅，到凌晨兩點半值班醫生再次睇佢，並安排血液同尿液檢驗，仲有透過X光、心電圖診斷病因。病人後來被轉到ICU，前後醫生至少睇過佢六、七次，一入深切治療部，周圍都有醫護人員，根本冇證據顯示係醫療失誤。

香港傳媒人
香港建制派人士